## Salomé Pradas agraïx la “vocació constant per salvar vides” del col·lectiu de bombers en la presentació d’un projecte de Bombers pel Món

*** La consellera de Justícia i Interior intervé en l’explicació d’esta iniciativa de formació que es desenrotllarà a Paraguai
* En esta ONG participen bombers forestals de la Generalitat junt amb bombers de l’Ajuntament de València**

**València.**

La consellera de Justícia i Interior, Salomé Pradas, ha agraït la labor que du a terme l’ONG Bombers pel Món, que ha presentat la seua nova missió, denominada Projecte Paraguai. Pradas ha valorat “eixa vocació constant per ajudar, per col·laborar, per salvar vides”.

La consellera ha reconegut “la trajectòria d’esta organització en la qual participen bombers de l’Ajuntament de València i bombers forestals de la Generalitat, que fa anys que intervenen en missions tant a Espanya com en altres països d’Europa, Amèrica, Orient Mitjà i Àfrica”.

En els pròxims dies, un equip de set bombers i una infermera viatjarà a Paraguai per a realitzar una formació a més de 75 bombers voluntaris a través de cursos de rescat en situacions d’incendi en interiors, incendis forestals, rescat en edificis col·lapsats, operacions en accidents de trànsit i rescat.

Durant la seua intervenció, Salomé Pradas ha destacat la implicació d’estos professionals i la rapidesa amb la qual es mobilitzen per a assistir en emergències de manera solidària, siga “acudint amb rapidesa a actuar davant d’una inundació a Líbia, un terratrémol al Marroc o davant d’una crisi migratòria com la que va tindre lloc a l’illa grega de Lesbos”.

**Solidaritat des de la Comunitat Valenciana**

A més, la responsable de Justícia i Interior ha agraït que la missió solidària nasca a València, “a on teniu la vostra seu i des de la qual us mobilitzeu per a ajudar en qualsevol lloc del món”.

Fecha: 23/09/2024